钦定古今图书集成/历象汇编/乾象典/第002卷 > 明阳玛诺天问略 > 北极出地四十度昼夜长短图
## 钦定古今图书集成/历象汇编/乾象典/第002卷 > 明阳玛诺天问略 > 北极出地四十度昼夜长短图

### 北极出地四十度昼夜长短图说

如右图，北极出地南极入地四十度，赤道在天顶南亦四十度，地平线交于诸节气线，非其正中。其交夏至线也，于寅正二刻四分，故昼长五十九刻七分，每日九十六刻，其馀三十六刻八分为夜，甚短，因其线大半在地平上，故自春分经夏至至秋分，皆为昼长而夜短；地平线交冬至在辰初一刻十一分，故夜长五十九刻七分，其馀三十六刻八分为昼，甚短，因其线大半在地平下，故自秋分历冬至至春分，皆为夜长而昼短。可知昼夜长短，由于南北二极出入地也。

如右图，欲知顺天府每节气昼夜刻各几何，则视本日节气在地平线上时刻即昼，在下时刻即夜也。假如于夏至线视地平线交于寅正二刻以上，得二十九刻十一分，是从日出至午正初刻；加一倍即从午正初至日入，得五十九刻七分，为昼刻分；所馀刻分，即夜刻分也。诸节气亦然。又欲知日出入时刻，即视地平线于本节气相交某时刻即得。欲知随节气朦胧影刻各几何，亦视本节气自朦胧线以上至地平线皆黄昏、昧爽刻分也。